1117 Pázmány Péter sétány 1/A., 2.106
Tel: (1) 372-2701
E-mail: mafihe@mafihe.hu
honlap: http://www.mafihe.hu

Magyar Fizikushallgatók Egyesülete
Alapítva 1988-ban, közhasznú szervezet,
az International Association for Physics Students magyarországi tagja.

Jegyzőkönyv

a Magyar Fizikushallgatók Egyesületének
2007. március 29-én tartott elnökségi üléséről

Jegyzőkönyvvezető: Karcsai Balázs

Időpont: 2007. március 29.
Helyszín: Budapest, Pázmány Péter sétány 1/A.

Melléklet: Jelenléti ív

Szavazati joggal jelen vannak: Visontai Dávid, Karcsai Balázs, Tóth Bálint, Gillemot Katalin, Barta Veronika (5 fő).

Tanácskozási joggal jelen vannak: Agócs András Gábor, Lőrincz István

Napirend:	1. Pénzügyek
		2. Pályázatok és támogatások
		3. Programok
		4. Mafigyelő
		6. Egyebek

Az Elnökség a napirendet 5 igen szavazattal, egyhangúlag elfogadta.

1. Pénzügyek

Visontai Dávid beszámolt az Egyesület pénzügyeinek állásáról. Jelenleg a folyószámlán 300 ezer forint, lekötve pedig 700 ezer forint van. Továbbá az Eötvös Loránd Fizikai Társulattól ígéret van 30 ezer forint támogatásra az Ortvay-versenyre.

Az ELTE TTK TDK Bizottsággal megállapodás született, hogy rövidesen szerződést írnak alá a Mafihével a NYIFFF, a Nyári Iskola, a TDK Hétvége és a matematikus hallgatók utazási támogatásáról. Az összeg meghatározására később kerül sor.

2. Pályázatok és támogatások

Az Egyesület pályázatot nyújtott be a Nemzeti Kulturális Alaphoz a fizikus diplomamunkák adatbázisának helyet adó szerver megvételére. Az igényelt összeg 400 ezer forint, de könnyen lehet, hogy a pályázat hiányos lesz. Ebben az esetben a fenti összeget máshonnan kell majd előteremteni.

Korábban felmerült, hogy a Nyári Iskolára a Mobilitás „Youth in Action” pályázatán keresztül szerez a Mafihe támogatást, azonban kiderült, hogy nem lehetséges megfelelni a pályázati követelményeknek. Ellenben az erdélyi kirándulásra eredményesen lehetne itt pályázni, bár a leadási határidő igencsak közeli.

Visontai Dávid megjegyezte, ahhoz képest, hogy a Mafihe országos egyesület, igen alacsony összegekre szokott pályázni. Véleménye szerint ezt kívánatos volna növelni, azonban az állami keretből nem lehet sokkal többet megkapni. A cégek megkereséséhez fejleszteni kell az Egyesület kiadványait, a programok leírásait, adni kell a külalakra. Jelenleg már elkészült egy részletes, színes leírás a NYIFFF-ről, magyar és angol nyelven egyaránt, illetve készülőben van az Egyesület és a Kulturális Csere bemutatása. Ugyanilyen prospektusok fognak készülni az egyéb nagy programokról (CERN látogatás, Nyári Iskola, TDK Hétvége, Ortvay-verseny) is. Emellett a közeljövőben mafihés mappa is készül majd.

Az Elnökség 4 igen szavazattal és 1 tartózkodással úgy határozott, hogy a NYIFFF költségeit, amennyiben erre szükség van, maximum 300 ezer forinttal támogatja. Emellett szintén 4 igen szavazat és 1 tartózkodás mellett úgy döntött, hogy a lekötött betétből 300 ezer forintot áttesz a folyószámlára abban az esetben, ha az ott található összeg 100 ezer forint alá csökken.

3. Programok

A NYIFFF szervezése rendben halad, a program időpontja 2007. április 27-30. Jelentkezni április 13-ig lehet, a részvételi díj 5000 forint.

Barta Veronika ismertette az erdélyi kirándulás programját, a szervezés nagyjából rendben halad. Az előzetes jelentkezés határideje május eleje lesz.

4. Mafigyelő

Tóth Bálint, a Mafigyelő jelenlegi koordinátora felé kérésként hangzott el, hogy fordítson több figyelmet a fizikusok szerkesztésbe történő bevonására. Ugyanis nagy szükség lenne a szerkesztőségi utánpótlásról való gondoskodásra.

5. Egyebek

Az Egyesület szerverén létrehozandó egy közös kezelésű mappa, amelybe minden fontos dokumentumot, használható anyagot kívánatos volna feltölteni, hogy ezáltal is könnyebb legyen a pályázatok és kiadványok elkészítése és az ügyek intézése.

Határozatok:

E070329/1: A Magyar Fizikushallgatók Egyesülete, amennyiben arra szükség van, maximum 300 ezer forinttal kipótolja a 2007-es NYIFFF költségvetését.

E070329/2: A Magyar Fizikushallgatók Egyesületének elnöksége úgy határozott, hogy amennyiben az Egyesület folyószámláján található összeg 100 ezer forint alá csökken, 300 ezer forintot csoportosít át oda a lekötött betétből.

Budapest, 2007. március 29.

Karcsai Balázs					Visontai Dávid
         titkár						       elnök